શહેરની શાળા-કોલેજના વિદ્યાર્થીઓ દ્વારા એક વિશાળ રેલી 31મીએ સવારે સ્ટેશન રોડ ઉપર આવેલ સરદાર સાહેબના સ્ટેચ્યુથી નિકળી મોગલકોટ વિસ્તારમાં આવેલ સરદાર સાહેબે જ્યાં શિક્ષણ મેળવ્યુ હતું તે સરદાર પટેલ હાઈસ્કૂલે પહોંચી હતી. આ રેલીમાં શાળા-કોલેજના વિદ્યાર્થીઓ સહિત અગ્રણીઓ અને શહેરીજનો મોટી સંખ્યામાં જોડાયા હતા. રેલીના અંતે સૌએ સરદાર સાહેબ સાથે જોડાયેલા સ્મરણો ધરાવતા ‘સરદાર સ્મૃતિ ભવન’ ની મુલાકાત લઈ ધન્યતા અનુભવી હતી. સરદાર સાહેબ જ્યાં ભણ્યા હતા તે શાળામાં સરદાર વંદનાનો અનોખો સમારોહ ગુજરાતના સુપ્રસિદ્ધ હાસ્ય કલાકાર સાંઈરામ દવેના કંઠે યોજાયો હતો. તેમજ મહાનુભાવોના હસ્તે જાણીતા લેખક-વક્તા જય વસાવડાના ‘સુપર હિરો સરદાર’ પુસ્તકનું વિમોચન કરાયું હતું. સમારોહમાં સહભાગી થવા બદલ જિલ્લા કલેક્ટર આઈ.કે.પટેલ, જિલ્લા પોલીસવડા દિવ્ય મિશ્ર, ઉદ્યોગપતિ અને જાણીતા દાનવીર દેવાંગભાઈ સહિત અનેક મહાનુભાવોએ ગર્વની લાગણી અનુભવી હતી.